
Tisztelt Képviselő-testület!
A nemzeti vagyonról szóló 2011. évi CXCVI. törvény 9. § (1) bekezdése meghatározza az Önkormányzat számára, hogy az önkormányzati vagyonnal történő rendeltetésszerű, felelős módon történő gazdálkodás biztosításának céljából közép- és hosszú távú vagyongazdálkodási tervet köteles készíteni. 
A Képviselő-testület a 143/2012.(IX.26.) Ö. határozatával hagyta jóvá az önkormányzat vagyongazdálkodási tervét.
A terv elfogadása óta eltelt időszakban az önkormányzati vagyon körében és a vagyongazdálkodás szervezeti kereteiben jelentős változások történtek (ingatlan vásárlások, vagyonkezelésbe adás, önkormányzati nonprofit Kft. létrehozása), melyek indokolttá teszik annak teljes körű felülvizsgálatát.
A felülvizsgálatot elvégeztük, melynek eredményeként az új vagyongazdálkodási tervet az előterjesztés melléklete tartalmazza.
Kérem a Tisztelt képviselő-testületet, hogy a vagyongazdálkodási tervet vitassa meg, és az alábbi határozati javaslatot fogadja el.

Határozati javaslat:
Martfű Város Önkormányzatának Képviselő-testülete Martfű Város  Önkormányzatának  Vagyongazdálkodási tervét – a határozat melléklete szerint – elfogadja, és ezzel egyidejűleg
a Képviselő-testület a 143/2012.(IX.26.) Ö. határozatát hatályon kívül helyezi.
Felelős: polgármester









 Dr Papp Antal



  polgármester
Martfű Város Önkormányzatának
VAGYONGAZDÁLKODÁSI TERVE
Jóváhagyta: 
Martfű Város Önkormányzatának Képviselő-testülete a …./2018.(IV.26.) határozatával
Bevezetés
A vagyongazdálkodási terv célja, hogy kijelölje a vagyongazdálkodás különböző területén szükséges intézkedések irányvonalát, valamint hogy a jövőre vonatkozóan – más koncepciókkal, stratégiákkal összhangban - megfogalmazza a hatékony, felelős vagyongazdálkodás legfontosabb célkitűzéseit.

A vagyongazdálkodási terv alapvető célkitűzései:

· a biztonságos feladatellátás feltételeinek megteremtése,

· kiszámítható és átlátható gazdálkodás,

· pénzügyi egyensúly biztosítása,

· a vagyon értékének megőrzése, növelés,

· a vagyon piacorientált bérbeadásának biztosítása,

· a vagyonelemek piaci értéken történő értékesítése,

· a gazdaságosan nem hasznosítható ingatlanok értékesítése.







I. 




Jogi és társadalmi környezet 
A vagyongazdálkodás alapjául szolgáló alapvető központi és helyi jogszabályok

Magyarország Alaptörvénye 38. cikkében rögzíti, hogy az állam és a helyi önkormányzat tulajdona nemzeti vagyon.

A nemzeti vagyonról szóló CXCVI. törvény (továbbiakban: Nvtv.) 7. § (1)-(2) bekezdése szerint a nemzeti vagyon, - ezen belül az önkormányzati vagyon - alapvető rendeltetése a közfeladat ellátásának biztosítása. Az Nvtv. 9. § (1) bekezdése előírja, hogy a helyi önkormányzatnak a vagyon fentiek szerinti rendeltetés biztosítása céljából közép- és hosszú távú vagyongazdálkodási tervet kell készítenie. E tervek elkészítéséhez, az Önkormányzatnak ki kell jelölnie a vagyongazdálkodás irányvonalát, stratégiát kell felállítania, hogy a célkitűzések következetesen végrehajthatóak legyenek. 
Az államháztartásról szóló 2011. évi CXCV. törvény (Áht.) megfogalmazza az átláthatóság követelményét.

Az Áht végrehajtására kiadott 368/2011. (XII. 31.) Korm. rendelet új szabályokat határoz meg az önkormányzat számára. Elkülönülten kell tervezni és kezelni az önkormányzat és az általa irányított költségvetési szervek, (ideértve a Polgármesteri Hivatalt is), valamint a kisebbségi önkormányzatok költségvetési bevételeit és kiadásait. Az új Áht. jelentős adminisztrációs terhet jelentett, de azok elvégzése megalapozza a zökkenőmentes átalakítást. 

A kötelezettségvállalásokat, pénzügyi ellenjegyzéseket a végrehajtási rendelet rendelkezéseinek megfelelően kell végezni. 

A vagyont főszabályként az önkormányzat könyveiben kell nyilvántartani. 

A lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény a lakás- és helyiséggazdálkodás szabályait tartalmazza azzal, hogy rendelkezik egyes részletszabályok önkormányzati rendeletben történő meghatározásáról is.
A vagyongazdálkodásra vonatkozó helyi önkormányzati rendeleteknek meg kell felelnie a magasabb szintű jogszabályokban meghatározott elveknek, rendelkezéseknek. 

A Nvtv. előírásainak megfelelően, valamint a megváltozott társadalmi-gazdasági körülményekhez igazodóan a Képviselő-testület új vagyonrendeletet alkotott. 

Martfű Város Önkormányzata vagyonáról és vagyongazdálkodásáról szóló 8/2012. (III.7.) Ör. rendelet, meghatározza az önkormányzati vagyon csoportosítását, rendelkezik a vagyon feletti tulajdonosi jogok gyakorlásáról, hatáskörökről. Tartalmazza a vagyon hasznosításának, értékesítésének szabályait. 

Az önkormányzati lakások és helyiségek bérletéről szóló 36/2011.(XII.16.) Ö. rendelet meghatározza a lakások és helyiségek bérbeadásának szabályait, a lakbérek mértékét.
A közterületek rendeltetéstől eltérő használatáról szóló 35/2011.(XII.16.) Ö. rendelet szabályozza a közterületek rendeltetéstől eltérő használatát, meghatározza a közterület használati szerződések feltételeit, valamint megállapítja a közterület használati díjakat. 

Társadalmi-gazdasági környezet változása
A közfeladat ellátási rendszer átalakulása 

A közfeladat ellátási rendszer átalakítása az önkormányzati rendszert is érintette.
Az alap- és középfokú oktatási intézmények állami fenntartásba vétele, az oktatást szolgáló ingatlanok vagyonkezelésbe adása a vagyongazdálkodás új problémáját vetette fel.

A hatályos jogszabályok alapján a vagyonkezelő a vagyon felújításáról, pótlólagos beruházásáról legalább a vagyoni eszközök elszámolt értékcsökkenésének megfelelő mértékben köteles gondoskodni és e célokra az értékcsökkenésnek megfelelő mértékben tartalékot képezni. E szabály alól az önkormányzat felmentést adhat közfeladat-ellátás esetén a bevételekben meg nem térülő elszámolt értékcsökkenés erejéig.
Ezen lehetőség alkalmazásával az önkormányzati vagyon fokozatosan elértéktelenedik, mely a tulajdonos felelős vagyongazdálkodását kérdőjelezi meg.  

Hasonló értékvesztés várható az üzemeltetésbe adott vízi-közmű vagyon tekintetében is, hiszen a vagyon felújítási kötelezettsége a tulajdonost terheli, melyhez a szükséges forrást az üzemeltetőtől kapott bérleti díjból nem lehet fedezni. Márpedig a víziközmű-hálózat felújítása egyre sürgetőbb feladat az elöregedő vezetékek miatt, mely – a megvalósított ivóvíz-minőség javító program ellenére – az ivóvízben minőségromlást idéz elő.

Az állami támogatások, feladat finanszírozás

Az utóbbi időben bevezetett szigorú gazdasági intézkedések, a központi költségvetési támogatások csökkentése, egyes támogatások megvonása, az önkormányzati saját bevételek csökkenése következtében a rendelkezésre álló forrásokból csak részlegesen lehet a feladatok teljesítését megvalósítani. Ezért a vagyongazdálkodás egyik meghatározó feladata a kiesett támogatások pótlása, a gazdálkodás átalakításával, új források lehetőségeinek feltárásával. 
II.

A vagyongazdálkodási koncepció stratégiai szerepe, kapcsolatrendszere a meglévő koncepciókkal

1.  A vagyongazdálkodási terv kapcsolódása más koncepcióhoz, programhoz
Az Önkormányzat vagyongazdálkodását négy fő cselekvési, tevékenységi terület köré lehet csoportosítani:

· a vagyon növekedésének, gyarapításának elősegítése (beruházás, fejlesztés, kisajátítás, adomány elfogadása, térítésmentes juttatás)

· a meglévő vagyon fenntartása (üzemeltetés, karbantartás, felújítás)

· vagyonhasznosítás (bérbeadás, haszonbérlet, használatba adás)

· értékesítés, térítésmentes átadás, csere

A vagyongazdálkodás alapelvei, célkitűzései nem különülhetnek el más szakterületek elképzeléseitől, ágazati stratégiáitól, hiszen valamennyi koncepció, terv érinti a vagyongazdálkodást, azzal összefügg, ezért fontos háttere a konkrét vagyongazdálkodási tevékenység meghatározásának. 

	Az önkormányzat vagyongazdálkodást érintő
koncepciói, programjai:
 
	A koncepciók lényeges
vagyongazdálkodási vetülete


	
	

	Területfejlesztési koncepció és Gazdasági Program (2011-2014.)
	önkormányzati tulajdonú területeket érintő fejlesztések, a megvalósítás lehetőségének vizsgálata, elősegítése, a gazdálkodást segítő vagyonhasznosítás

	Lakáskoncepció (2004.)
	kiegyensúlyozott lakásgazdálkodást segítő vagyonhasznosítás (ingatlanhasznosítás bevételt növelő szerepe, költségcsökkentési tényezők meghatározása)

	Környezetvédelmi Program (2009-2015.)
	környezettudatos vagyongazdálkodás 

	Sportkoncepció (2005.) 
	sportlétesítmények hasznosítása, gazdaságos fenntartása, felújítása 

	Integrált Városfejlesztési Stratégia (IVS) 

2013.
	településrész önkormányzati tulajdont érintő részének fejlesztése,
akcióterületek tulajdoni viszonyainak rendezése (esetleges cserék, ingatlan vásárlás)

	Energetikai Akcióterv 

2012.
	önkormányzati tulajdonú épületek energetikai felújítása, korszerűsítése megújuló energiahasznosítással


III.

A vagyongazdálkodás alapelveinek meghatározása vagyonelemek szerinti csoportosításban

1. Forgalomképtelen törzsvagyon

A Nvtv. meghatározza a forgalomképtelen törzsvagyon körébe tartozó vagyonelemek csoportját: 

a.
kizárólagos tulajdonban lévő dolgok, (a helyi közutak és műtárgyaik, az önkormányzat tulajdonában álló terek, parkok)

b.
a törvényben vagy helyi önkormányzati rendeletben nemzetgazdasági szempontból kiemelt jelentőségű nemzeti vagyon. Az önkormányzat vagyonrendelete nem sorolt vagyont a nemzetgazdasági szempontból kiemelt jelentőségű nemzeti vagyon körébe.

A forgalomképtelen törzsvagyont meg kell tartani és megfelelő fenntartásáról, karbantartásáról folyamatosan gondoskodni kell. 

A forgalomképtelen törzsvagyon felett a rendelkezési jog gyakorlását jogszabály feltételhez köti. A törzsvagyon forgalomképtelen része – az Nvtv-ben meghatározott kivételekkel – nem idegeníthető el, vagyonkezelői jog, jogszabályon alapuló használati jog vagy szolgalom kivételével nem terhelhető meg, azon osztott tulajdon nem létesíthető. 

Az éves vagyongazdálkodási irányelvek meghatározásakor tételesen vizsgálni kell, hogy melyek, azok a vagyontárgyak ahol a besorolás indoka fennáll, avagy a körülmények változása folytán szükséges a besorolás megváltoztatása.

2. Korlátozottan forgalomképes törzsvagyon

A törzsvagyon további része az a vagyonelem, amelyet törvény vagy önkormányzati rendelet korlátozottan forgalomképes vagyonként állapít meg, és amely esetében törvényben vagy önkormányzati rendeletben meghatározott feltételek szerint lehet rendelkezni. 

A korlátozottan forgalomképes körbe sorolt közművek, intézmények és középületek esetében biztosítani kell a vagyonmegóvást, a vagyon értékmegőrző fenntartását és hasznosítását a közfeladat, valamint a kötelező és önként vállalt feladatok fellátásnak biztosítása céljából.
Az Önkormányzat közép- és hosszú távú célkitűzése az önkormányzati tulajdonban maradó ingatlanvagyonnak a korábbi évek gyakorlatának megfelelő tervszerű felújítása, ezáltal értékének növelése.
A vagyon hasznosítása történhet a vagyontárgy használatba adásával, illetve bérbeadásával, valamint vállalkozási tevékenység folytatásával. Mindezeket az önkormányzat kötelező feladatának veszélyeztetése nélkül kell folytatni.
3. Üzleti vagyon

A forgalomképes üzleti vagyonnal az Önkormányzat – a jogszabályokban meghatározott keretek között – szabadon rendelkezik.

A forgalomképes vagyon hasznosítása történhet elidegenítéssel, valamint használatba adással, bérbeadással, illetve vállalkozási tevékenység folytatásával.
Az önkormányzat vagyonát az önkormányzat hatályos vagyonrendelete tartalmazza.

IV.
Közép- és hosszú távú vagyongazdálkodás

1. Önkormányzati középületek energiatakarékos felújítása
Martfű Város Önkormányzatának Képviselő-testülete felismerve a hatékony energiagazdálkodás fontosságát, a megújuló energia használatából adódó megtakarítási lehetőségek kihasználása érdekében – pályázati források igénybevételével – a városi közintézményekre napelemes energiahasznosító rendszereket telepített.

A fejlesztés a Polgármesteri Hivatal, a Városi Művelődési Központ és Könyvtár, a Kossuth és Munkácsy úti óvoda, a József Attila Általános Iskola, a Sportcsarnok, a Damjanich János Szakképző Iskola és az Egészségház épületét érintette.

Az önkormányzati energiaköltségek és károsanyag-kibocsátás csökkentésének csak az egyik lehetséges módja a megújuló energiaforrások alkalmazása. Ezen energiaforrások is csak akkor jelentenek igazán nagy megtakarítást, ha korszerű, kis energia-igényű épületekben kerülnek elhelyezésre. 

Ezért az önkormányzati épületek épületenergetikai felújítása: hőszigetelése, nyílászáróinak cseréje, fűtéskorszerűsítése szükséges.

Az önkormányzati intézmények épületei közül az Egészségház, a Sportcsarnok, a Damjanich János Szakképző Iskola pályázati forrásból való épületenergetikai felújítása-, valamint a Polgármesteri Hivatal fűtéskorszerűsítése kondenzációs kazánokkal, teljesítménycsökkentéssel megtörtént.

A Művelődési Központ és az AC raktár felújítása a közeljövőben történik meg, energiatakarékos, hővisszanyerős légkezelővel és folyadékhűtővel is ellátva.

A Polgármesteri Hivatal, a Bölcsőde és a Május 1 úti Óvoda épületeinek különösen nagy az energiavesztesége, ezért mindenképpen indokolt lenne a külső hőszigetelésük és a nyílászáróinak cseréje.

Mindezeket figyelembe véve az önkormányzati intézmények energetikai felújítása, megújuló energia-hasznosító rendszerrel történő ellátása a továbbiakban is, mind középtávon, mind pedig hosszú távon elsődleges célja az Önkormányzatnak.

2. Az ingatlanfejlesztési projektek megvalósítására szolgáló vagyon

2.1. Integrált Városfejlesztési Stratégia
Martfű város Önkormányzatának Képviselő-testülete a város Integrált Városfejlesztési Stratégiáját 2013-ban fogadta el. Az IVS célja, hogy az elkövetkező 7-8 évre és hosszabb távon a következő 15-20 évre vonatkozóan megadja azokat a főbb városfejlesztési irányvonalakat, fő célokat és akcióterületeket, melyek kiszámítható fejlesztési környezetet, nyomon követhető és célzott fejlesztéseket, továbbá keretet és struktúrát biztosítanak az egyes projektek összefüggő programmá szervezéséhez és a jövőképben meghatározott átfogó cél eléréséhez.
Az Integrált Városfejlesztési Stratégia továbbá lehetőséget ad az intenzíven fejlesztendő területekre tervezett beavatkozásokat részletesen előkészítő, a pénzügyi tervet, a megvalósíthatóságot, és fenntarthatóságot is vizsgáló Akcióterületi tervek kidolgozására. Az így összeállított dokumentumcsomag alkalmas a pályázatokon való részvételre. A városrehabilitáció célkitűzése, hogy a társadalmi-fizikai-gazdasági szempontból leszakadó, illetve leszakadással fenyegetett településrészeken élő hátrányos helyzetű lakosság életminősége és esélyei javuljanak, az épített környezet minőségi változáson menjen át. Az IVS kijelöli azokat a területrészeket, amelyek fejlesztése tervezett.

A városrehabilitációs projekt a Bata lakótelep központjának komplex megújítását, azon belül önkormányzati épületek, (garzonház, három bérlők háza épülete), közintézmények valamint közterületek (utak, parkok, zöldfelületek) átalakítását és felújítását  tartalmazza.
A fejlesztés megvalósítására önkormányzatunk pályázatot nyújtott be, melynek eredményéről még nincs információ. 
A vagyongazdálkodás középtávú feladata, hogy továbbra is lássa el a fejlesztési területen lévő ingatlanok vonatkozásában a szükséges üzemeltetési feladatokat. 

Sikeres pályázat esetén, a projekt befejezését követően el kell végezni a szükséges átvezetéseket, az ingatlanok érték és funkcióváltozásait, valamint a kialakult funkcióknak megfelelően gondoskodni kell az ingatlanok hasznosításáról.

3. Ipari park 

Önkormányzatunk közép- és hosszú távú terve új munkahelyek létrehozása, a meglévő munkahelyek megtartása mellett. E cél elérésének egyik eszköze lehet a meglévő ipari park vállalkozásokkal való betelepítése. Ennek elsődleges feltétele a terület közművekkel való ellátása, melyhez a szükséges forrásokat pályázati finanszírozással, vagy a befektetők anyagi hozzájárulásával szükséges biztosítani.
Felül kell vizsgálni a terület értékesítésének feltételeit a hasznosíthatóság érdekében.

Annak érdekében, hogy a lakóövezettől elhatárolt területen alakuljon ki az ipari terület, a meglévő önkormányzati tulajdonú földterületekkel szomszédos területek megvásárlását kell lehetőség szerint előtérbe helyezni.

4. Földterületek

Önkormányzatunknak továbbra is fontos feladata további földterületek tulajdonjogának megszerzése, mellyel elősegíthető a munkahely teremtés, a letelepedés elősegítése.

Az önkormányzat tulajdonában lévő földterületek esetlegesen csere területként is szolgálhatnak.

A művelési ágban lévő földterületek gondozásáról bérleti szerződés útján gondoskodni szükséges.

5. Piac hasznosítása
A Képviselő-testület buszpályaudvar területének részbeni hasznosításával és ingatlan vásárlással piacot alakított ki 2014-ben. Az épületet jelenleg bérbeadás útján hasznosítjuk.

Sajnos az elvárt célt a piac kialakításával nem tudtuk elérni, városunkban a lakossági igény erre nagyon kicsi.

Mindezekre tekintettel az ingatlan más célú hasznosítása indokolt, mely jobban megfelel a lakossági igényeknek és magasabb önkormányzati bevételt biztosít.

6. Lakásgazdálkodás

Az önkormányzat tulajdonában lévő lakáscélú épületek (bérlők háza, garzonlakások) energetikai szempontból felújításra szorulnak, a nyílászárók cseréje, az épület teljes hőszigetelése komoly segítséget nyújtanak a bérlők energia költségeinek megfizetésében.

Az önkormányzat középtávú terve a szociális célú városrehabilitációs pályázat benyújtásával ezen épületek és környezetük komplex megújítása, valamint a jelenleg üresen álló bérlők háza épületében kisebb alapterületű önkormányzati bérlakások kialakítása.

A társasházakban lévő önkormányzati bérlakások felújítását ütemezetten el kell végezni, akár a bérlő saját költségén történő felújítással a bérleti díjba történő beszámítás lehetőségével. 

Ezzel az ingatlanok állagmegóvása mellett a magasabb bérleti díjért történő bérbeadás is megvalósulhat.

Tekintettel arra, hogy a társasházak - melyekben az önkormányzati bérlakások találhatóak – nem rendelkeznek megfelelő forrással az épületek teljes felújításához, így az önkormányzat középtávú terve a társasházak ilyen irányú céljainak segítése (pályázati források felkutatása, a pályázatok benyújtásának segítése) annak érdekében, hogy az épületek energetikai felújítását meg lehessen kezdeni, mely városképi szempontból is kiemelt feladat. 
A bérleti díjakat rendszeresen felül kell vizsgálni, a hátralékok behajtása iránt a szükséges intézkedéseket meg kell tenni.
Azon bérleti díj hátralékok esetében, ahol az adósságkezelésbe vonás, valamint a részletfizetési kedvezmény nem nyújt megoldást, a szerződéseket fel kell mondani és a díjak behajtására intézkedni kell. 

Önkormányzatunk a lakásállomány értékesítését sem közép-, sem pedig hosszú távon nem tervezi.

Tekintettel arra, hogy városunkban nincs építési telek, az Óváros lakott területének folytatásaként a részben önkormányzati tulajdonú területen meg kell kezdeni a családi házak építésére alkalmas telkek közművesítését és értékesítését.
7. Nem lakás céljára szolgáló helyiségek

Közép- és hosszú távon is törekedni kell arra, hogy a helyiségeket maradéktalanul hasznosítsuk, ne legyen üres helyiség. Azok a helyiségek, amelyeknél jobb bérbeadási lehetőség nincs, minimális bérleti díj ellenében, akár önköltségen is bérbe adhatóak azzal, hogy az önkormányzat a fenntartási, üzemeltetési költségektől mentesül. 

A fegyelmezetten fizető bérlőket lehetőleg meg kell tartani, a nem fizető bérlőkkel szemben el kell járni, ha a bérleti díj hátralékot felszólítás ellenére sem fizetik meg, és az esetleges részletfizetési kedvezmény sem vezet eredményre, a szerződést fel kell mondani, és a helyiséget vissza kell venni, peres úton is. Az így megüresedett helyiségek bérbeadásáról ismét gondoskodni szükséges.

Az olyan üres helyiségeket, melyeket semmiképp nem tudunk hasznosítani, értékesítésre kell meghirdetni. 
A bérleti díjakat differenciáltan kell megállapítani figyelembe véve a helyiség városon belüli elhelyezkedését, az épület, helyiség műszaki állapotát, a tervezett tevékenység végzésére való alkalmasságát, a tevékenység jellegét. 

8. Ingó- és portfólió vagyon 
A fenntartott intézmények a feladat ellátásához szükséges gépekkel, berendezésekkel, felszereléssel rendelkeznek.

Közép- és hosszú távú célkitűzés az ingó vagyon értékének megőrzése, az önkormányzati feladatellátás tárgyi feltételeinek magas színvonalú biztosítása.
A nagy értékű eszközállomány karbantartását, javítását szükség szerint el kell végezni.  Az eszközt mindaddig célszerű megtartani és használni, amíg a javítással a működőképességét biztosítani lehet. Új eszközbeszerzést – fentiek figyelembevételével - csak indokolt esetben és a használhatatlan eszközök pótlására lehet teljesíteni.  

Az önkormányzat portfolió vagyona a Bácsvíz Zrt. és a Tisza Cipő Zrt. részvényei.
V.

A helyi jogszabályalkotás kereteinek meghatározása

A Képviselő-testület a 8/2012.(III.7.) önkormányzati rendeletével vagyonrendeletet alkotott.
A vagyonrendelet alapul szolgál a vagyongazdálkodás helyi szabályozásának.

Rendszeresen felül kell vizsgálni az önkormányzat azon rendeleteit, melyek a vagyongazdálkodást érintik.
VI.

A vagyongazdálkodás szervezete, irányítása, szervezése, adatnyilvántartása, döntések előkészítése

1 Szervezet, irányítás
Az Önkormányzati vagyon feletti tulajdonosi jogokat a vagyonrendeletben meghatározott hatáskörök alapján a Képviselő-testület, a Bizottságok, Polgármester gyakorolják.

A vagyongazdálkodás feladatai végrehajtásának előkészítését a Polgármesteri Hivatal szervezeti egységei a Jegyző irányításával látják el. A végrehajtásban érintettek 
Pénzügyi és Adóügyi Iroda
Műszaki Iroda
Városi főépítész
Martfűi Városfejlesztési Nonprofit Kft.
A vagyongazdálkodásra vonatkozó végrehajtási feladatokat a Polgármesteri Hivatal szabályzatai tartalmazzák.
Az önkormányzat tulajdonában lévő épületek, a lakások és helyiségek kezelését, felújítását és karbantartását az önkormányzati tulajdonú Városfejlesztési Nonprofit Kft. látja el.

Tekintettel arra, hogy a Kft. – a hulladékgazdálkodási ágazat megszűnésével – jelenleg kizárólag önkormányzati közfeladatot (városüzemeltetés, ingatlangazdálkodás) lát el, bevételeinek nagy részét az önkormányzati támogatás teszi ki, ezért meg kell vizsgálni ezen feladatok más szervezeti keretek közötti ellátását.
2 A gazdálkodás alapjául szolgáló nyilvántartások
A Nvtv. 10. §-a kötelezettségként írja elő, hogy a nemzeti vagyont annak értékét és változásait a tulajdonosi jogok gyakorlója nyilvántartja.

A vagyongazdálkodási nyilvántartás a vagyonkataszter, amely az ingatlan nyilvántartással összhangban, bruttó értéken tartja nyilván az önkormányzati vagyon elemeit.

A vagyonkatasztert a Műszaki Iroda - a Pénzügyi és Adóügyi Irodával való egyeztetés mellett - vezeti.  

A Városfejlesztési Nonprofit Kft. naprakész nyilvántartást vezet a lakásállományról, a bérbe adott lakásokról, és a helyiségekről.
Martfű, 2018. április 26.







Martfű Város Önkormányzatának









Képviselő-testülete
oldal 12 / 12

